На основу члана 41. став 3. Пословника Владе („Службени гласник РС”, бр. 61/06 – пречишћен текст, 69/08, 88/09, 33/10, 69/10, 20/11, 37/11, 30/13, 76/14 и 8/19 – др. пропис), на предлог Министарства трговине, туризма и телекомуникација,

 Одбор за привреду и финансије, одређује

**ПРОГРАМ ЈАВНЕ РАСПРАВЕ**

**О НАЦРТУ ЗАКОНА О ИЗМЕНАМА И ДОПУНАМА ЗАКОНА О ЕЛЕКТРОНСКОМ ДОКУМЕНТУ, ЕЛЕКТРОНСКОЈ ИДЕНТИФИКАЦИЈИ И УСЛУГАМА ОД ПОВЕРЕЊА У ЕЛЕКТРОНСКОМ ПОСЛОВАЊУ**

 1. У поступку припреме закона, Министарство трговине, туризма и телекомуникација спроводи јавну расправу о Нацрту закона о изменама и допунама Закона о електронском документу, електронској идентификацији и услугама од поверења у електронском пословању (у даљем тексту: Нацрт закона), који је саставни део овог програма.

 2. Јавна расправа о Нацрту закона спровешће се у периоду од 12. фебруара до 3. марта 2021. године.

 3. Учесници у јавној расправи су представници државних органа, привредних субјеката, академске заједнице, струковних удружења, еминентни стручњаци у овој области, као и друге заинтересоване странке.

 4. Текст Нацрта закона биће постављен на интернет страници Министарства трговине, туризма и телекомуникација [www.mtt.gov.rs](http://www.mtt.gov.rs) и на порталу е-Управе [www.euprava.gov.rs](http://www.euprava.gov.rs).

 5. Иницијативе, предлози, сугестије и коментари достављају се Министарству трговине, туризма и телекомуникација, путем електронске поште, најкасније до 3. марта 2021. године, на адресу: dijana.popovic@mtt.gov.rs или писаним путем на адресу Министарство трговине, туризма и телекомуникација, Сектор за информационо друштво и информациону безбедност, Немањина 22-26, 11000 Београд.

 6. У току јавне расправе биће организован округли сто путем видео конференцијске везе у Београду који ће се одржати 24. фебруара 2021. године у организацији Министарства трговине, туризма и телекомуникација, са почетком у 10,00 часова.

 Линк за састанак: [Линк](https://mtt-serbia.webex.com/webappng/sites/mtt-serbia/meeting/download/0e79d8b1d7fc4748abd8f19decc600e5?siteurl=mtt-serbia&MTID=m66310e4cc0a5dcb2efbee1636b09d9fe)

 7. Током јавне расправе Министарство трговине, туризма и телекомуникација доставиће Нацрт закона на мишљење Европској комисији, ради прибављања експертизе.

 8. По окончању јавне расправе Министарство трговине, туризма и телекомуникација сачиниће извештај о спроведеној јавној расправи, који ће се објавити на интернет адреси www.mtt.gov.rs и на порталу е-Управе [www.euprava.gov.rs](http://www.euprava.gov.rs), најкасније у року од 15 дана од дана окончања јавне расправе.

 9. Овај програм, ради реализације, доставити Министарству трговине, туризма и телекомуникација, које ће јавни позив за учешће у јавној расправи са овим програмом објавити на својој интернет страници и на порталу е-Управе.

05 Број: 011-1277/2021

У Београду, 10. фебруара 2021. године

ОДБОР ЗА ПРИВРЕДУ И ФИНАНСИЈЕ

|  |  |
| --- | --- |
|  | ПРЕДСЕДНИК ОДБОРАСиниша Мали |